b'\n_START_ARTICLE_\nFran (jezikovni portal)\n_START_PARAGRAPH_\nFran je slovenski spletni jezikovni portal, ki zdru\xc5\xbeuje slovarje, slovenisti\xc4\x8dne jezikovne vire in portale, ki so nastali ali \xc5\xa1e nastajajo na In\xc5\xa1titutu za slovenski jezik Frana Ramov\xc5\xa1a ZRC SAZU, ter slovarje, ki so v okviru dela na tem in\xc5\xa1titutu dobili digitalno obliko. Portal je brezpla\xc4\x8den in prilagojen \xc4\x8dim \xc5\xa1ir\xc5\xa1i skupini uporabnikov. Za\xc4\x8del je delovati oktobra 2014.\n_START_SECTION_\nVsebina\n_START_PARAGRAPH_\nNa voljo so med drugim Slovar slovenskega knji\xc5\xbenega jezika, Slovar novej\xc5\xa1ega besedja slovenskega jezika, Slovenski pravopis, Slovensko-latinski slovar, Pleter\xc5\xa1nikov Slovensko-nem\xc5\xa1ki slovar (1894\xe2\x80\x931895), tretja izdaja Slovarja slovenskega knji\xc5\xbenega jezika, Slovar pravopisnih te\xc5\xbeav 3.0, Sprotni slovar slovenskega jezika 3.0 in Slovenski etimolo\xc5\xa1ki slovar, razni terminolo\xc5\xa1ki slovarji (Gledali\xc5\xa1ki terminolo\xc5\xa1ki slovar, \xc4\x8cebelarski terminolo\xc5\xa1ki slovar, Planinski terminolo\xc5\xa1ki slovar, Urbanisti\xc4\x8dni terminolo\xc5\xa1ki slovar, Gemolo\xc5\xa1ki terminolo\xc5\xa1ki slovar, ...), ve\xc4\x8d nare\xc4\x8dnih slovarjev (Slovenski lingvisti\xc4\x8dni atlas 1, Slovenski lingvisti\xc4\x8dni atlas 2, Slovar bov\xc5\xa1kega govora, Kostelski slovar, ...), besedilna korpusa Gigafida in Nova beseda, slovarski portal Termania, ter jezikovna ter terminolo\xc5\xa1ka svetovalnica.'